Keld Albrechtsen (EL), 2003-02-20:
Derimod synes jeg, det er bekymrende, at de største partiers ordførere - ikke mindst hr. Kramer Mikkelsen - bruger meget energi på at forsøge at påvise, at der slet ikke er et problem.
Det er jeg ked af.
Det er ganske fleksibelt, for det vil jo netop betyde, at der f.eks. i Københavns Kommune vil være lige så mange små boliger til rådighed f.eks. for de unge, som der er i dag, selv om der sker en forbedring med hensyn til familieboliger i kraft af lejlighedssammenlægninger.
Der vil jeg så lige sige til Dansk Folkepartis ordfører, at når man sammenlægger to lejligheder, mister man altså to lejligheder.
De to eksisterende lejligheder går tabt, det er det, der ligger i tallene.
Det er rigtigt, at så kommer der familieboliger i stedet for, men de kan jo ikke bruges af de mennesker, der efterspørger små boliger, så derfor er det et tab af 15.500 boliger.
Derfor vil det være sådan, at hvis man så afviser det her forslag og ikke er indstillet på at erkende problemet og ikke er indstillet på at finde andre løsninger, vil der altså ske det, som hr. Kramer Mikkelsen var inde på, at så vil der være en stadig voksende forskel mellem efterspørgslen af små boliger i København som følge af, at der strømmer flere og flere unge mennesker til, og så antallet af de boliger, der står til rådighed.
Det vil f.eks. give sig udslag i, at ventelisterne til ungdomsboliger vil blive ved med at vokse.
Så siger hr. Kramer Mikkelsen: Jamen det er, fordi de skal bo nogle andre steder end i København.
Og det kan hr. Kramer Mikkelsen ikke gøre noget ved, andet end at sørge for, at de så får noget at bo i.
Så man har altså et ungdomsboligproblem, og også fortsat et problem med at skaffe boliger til de mennesker, der har meget, meget små indkomster, desværre, og som man måske så i Københavns Kommune kan skubbe ud af byen ved at nedlægge deres lejligheder.
Derfor er der et socialt problem, og der er et problem for de uddannelsessøgende, og det bliver ikke løst med den boligpakke, som regeringen har lavet.
Det bliver heller ikke løst med den boligpakke, man har vedtaget på Københavns Rådhus.
Det, der bekymrer mig, er, at man så har et politisk flertal her på Christiansborg, som er enigt om, at det skal man altså ikke gøre noget ved.
Så man vil altså ikke være med til de redskaber, Enhedslisten foreslår.
Det er én ting.
Men man vil heller ikke være med til at erkende, at vi har et alvorligt problem, som skyldes en samfundsudvikling, som er gået ud af kontrol, fordi regeringens politik på alle mulige områder tilskynder, at folk forlader de tyndere befolkede dele af Danmark og strømmer til de store byer.
Det skyldes jo alle mulige andre politikker, regeringen har.
Men det vil man så ikke tage konsekvensen af, når det gælder boligpolitikken, og så forsyne folk med de nødvendige boliger der, hvor de nu engang gerne vil bo.
Der må man så erkende, at der simpelt hen er en skævhed i dansk boligpolitik, som man ikke vil se i øjnene og ikke vil gøre noget ved. Jeg har så den fortrøstning - modsat den situation, hvis det alene var Enhedslisten, der gjorde opmærksom på det, for så ville der selvfølgelig ikke komme nogen løsning på det problem - at i og med at problemet jo eksisterer ude i virkeligheden med stigende styrke og vil gøre det også i de kommende år, vil dette høje Ting også på et eller andet tidspunkt blive nødsaget til at tage det alvorligt og gøre noget ved det.
Men det bliver så altså ikke i dag, kan man forstå.